'n Fees van ou Landies!
JY LEES NOU 'n Fees van ou Landies!
Eienaars van Land Rover Series 1, 2 en 3 én ander modelle met bladvere ruk in April vanjaar op na die LR Series-fees by die 4x4 ATV-klub se gronde op Rust de Winter.
Land Rover Series-eienaars sal in 'n spesiale Series-kampeerterrein tuisgaan waar eienaars mekaar op die skouer kan klop, voertuie vergelyk en avontuurstories langs die kampvuur vertel.
Die naweek begin die Vrydag en duur tot Maandagoggend, en aktiwiteite sluit in ritte in ou Land Rovers en allerlei speletjies. Daar sal ook kosstalletjies wees én 'n swembad en speelplek vir kinders. 'n Uitstalarena sal die hele naweek oop wees waar besoekers unieke produkte kan besigtig en 'n verskeidenheid Landie-dienste bekyk wat aangebied word.
Land Rover Series-eienaars wat wil deelneem, betaal R500 per voertuig en ontvang 'n T-hemp en geskenksak. Besprekings moet aanlyn gedoen word by lrclassic.com. Die publiek is ook welkom – diegene wat van die Vrydag tot die Maandag kom, betaal vir die hele naweek R750 per kampeerplek, en die tarief vir dagbesoekers is R150.